**Pilisvörösvár Város Önkormányzatának**

**Energiagazdálkodási intézkedési terve**

**2022. október 1.- 2023. április 30.**

*Jóváhagyva a 128/2022. (X. 14.) Kt. sz. határozattal*

2022. augusztus 1-től minden Önkormányzat és a hozzá tartozó intézmények kikerültek az egyetemes szolgáltatói körből és piaci alapon kapják az áramot és a gázt. A robbanásszerű áremelkedések és a 380/2022. (X. 5.) Korm. rendelettel módosított az egyes intézmények földgázfelhasználásának szabályozásáról szóló 354/2022. (IX. 19.) Korm.rendelet alapján, miszerint az Önkormányzatoknak legalább 25% gázmegtakarítást kell elérniük, szükséges egy Energiagazdálkodási akcióterv kidolgozása, amellyel mind az energiafelhasználásban mind pénzügyileg megtakarítást tudunk elérni.

A szolgáltatók az új árakkal kapcsolatban még nem nyilatkoztak, ezért a költségek tényleges emelkedésére pontos számítások nem állnak rendelkezésre.

A gázfogyasztásban előírt 25%-os megtakarítás eléréséhez a kiinduló adatok:

Az intézkedési terv elkészítését a 2021.07.01-2022.06.30 időszak adatainak vizsgálata alapozta meg.

Az intézkedési terv 3 pillérre épül:

1. Energia megtakarítás önkormányzati fejlesztésekkel, beruházásokkal
2. Energiamegtakarítás az önkormányzatot és intézményeit érintő korlátozó, megszorító intézkedésekkel
3. Szociális intézkedések
4. **Az első pillér tartalmazza azon intézkedéseket, amelyek esetében fejlesztésekkel és beruházásokkal lehet csökkenteni a felhasznált energia mennyiségét:**

Két csoportot képez ez a pillér, az egyik a 2022-ben megvalósítandó fejlesztések, beruházások, a másik a jövőben történő megvalósítás:

1. 2022. év fejlesztései, beruházásai

* Széchenyi utcai tagóvoda épületének és födémszerkezetének hőszigetelése.
* Fényforrások cseréje az intézményekben: 5 tagóvodában történik meg első körben.
* Intézményekben a nyílászárók beállítása, vasalatok megújítása.
* Fűtés termosztátok cseréje, azon intézményekben ahol szükséges.
* Tűzoltóság épületének energetikai fejlesztése.

1. Jövőbeli fejlesztések

Készítsen a hivatal, a használatban lévő minden ingatlanra egy “Energiamegtakarítási - energiafejlesztési tervet”, hogy az elkövetkezendő évek beruházásait anyagi forrásainkhoz mérten fontossági sorrend szerint tervezni lehessen.

**II.  Energiamegtakarítás az önkormányzatot és intézményeit érintő korlátozó, megszorító intézkedésekkel**

Az Önkormányzat energiaköltségeinek és energiafelhasználásnak csökkentése érdekében az alábbi intézkedések meghozatala szükséges, amit a tényleges piaci árak ismeretében, ha indokolt felül kell vizsgálni:

* Ahol a törvény másképp nem rendelkezik minden intézménybe, hivatali épületben a fűtést 20 fokra állítjuk, kiegészítő fűtő és egyéb felesleges berendezések használatát betiltjuk.
* Az önkormányzat által fenntartott intézményekben a termek bérleti díjait megemeljük.
* Az óvodák működését biztosítani kívánjuk azzal, hogy az iskolai téli szünet idejére az óvodáink is zárva tartanak. Az óvodavezetőnek intézményenként felül kell vizsgálni az intézmények nyitvatartását és ahol indokolt, ott rövidítheti a téli időszakra.
* Gradus tornaterem bezárása.
* Bölcsőde: A Bölcsőde épületének lezárását és átköltöztetését kezdeményezzük a  Pest Megyei Kormányhivatal Gyámügyi és Igazságügyi Főosztályánál a Széchenyi utcai tagóvoda szabad helyiségeibe, ami azt jelenti, hogy a gyerekek felügyelete megoldott lesz egy másik épületben.
* Napos Oldal: Áthelyezzük a fogyatékos személyek nappali ellátását. Ha úgy alakul, a tényleges árak ismeretében, akkor januárban és februárban a főépület is bezár és a Covid ideje alatt bevált otthoni gondozást biztosítjuk. Az idősek átmeneti gondozóháza zavartalanul fog üzemelni.
* Művészetek Háza működését átszervezzük. Amint az épületben a hőfok tartósan 18 fok alá esik, de legkésőbb október 29-től ideiglenesen zárva tart. Ez érinti a Zenesiskola működését is, akik egyeztetve a tankerület vezetésével az oktatást más épületben biztosítani fogják. A Művészetek Háza rendezvényeinek egy részét a zeneiskola színháztermében vagy szabadtéren rendezik meg, a bérlőknek pedig lehetőséget kínálunk egyéb helyszíneken való bérlésére.
* Könyvtár működését korlátozott nyitvatartási időben, de folyamatosan biztosítjuk.
* A közvilágítás átszervezését kezdeményezzük az Elműnél.
* Karácsonyi világítás az idei évben nem lesz.
* Az idei évben a jégpálya nem nyit ki, a pályázati támogatást is visszavonták.

**III. Szociális intézkedések**

Fontos ebben a nehéz időben, hogy az Önkormányzat biztonságos működtetésén, a kötelező feladatok ellátásán túl, a szociálisan rászorulóknak is segítséget tudjunk nyújtani, ezért módosítjuk a pénzbeli és természetbeni szociális támogatásokról szóló 18/2021. (XII. 13.) önkormányzati rendeletet.

* Módosítjuk a lakhatási támogatás feltételeit, hogy szélesebb körben és magasabb összegben legyen elérhető. Jövedelem alapon jár ez a támogatás, ezért rászorultsági csoportonként 100 százalékponttal emeljük a jövedelemhatárt valamint a havi igényelhető támogatás összegét 3.000 Ft-ról 10.000 Ft-ra (árvák esetében 15.000 Ft-ra) emeljük. A lakhatási támogatás gázra, áramra, vízre vagy lakbérre kérhető.
* Kétféle tüzelőtámogatás érhető el az Önkormányzatnál, egyrészt a természetbeni tüzelő, amit a Városgazda Kft. által felhalmozott saját favágások erejéig korlátozottan tudunk biztosítani rászorultsági alapon.

Másrészt pénzbeli tüzelőtámogatást is biztosítunk, aminek a feltételein enyhítünk azzal, hogy más rendkívüli települési támogatásoktól függetlenül a téli időszakban 2022. október 1. és 2023. március 15. napja között önállóan is igényelhető két alkalommal, alkalmanként maximálisan 55.000 Ft lehet.

A 2022. évi szociális keret terhére kerül biztosításra ezen összegek kifizetése.

Pilisvörösvár, 2022.10.14.

Dr. Fetter Ádám

polgármester